Πράσσος- Εισήγηση στη Συνέντευξη τύπου 
Αγαπητοί συμπολίτες
Το τριώδιο έκλεισε όμως οι μεταμφιέσεις των υποψήφιων Δημοτικών και Περιφερειακών αρχόντων τώρα αρχίζουν. Αγαπημένη τους μάσκα αυτή του «ΑΝΕΞΑΡΤΗΤΟΥ»
Ο κ. Καρυπίδης, ο αγαπημένος των Υπουργών της Κυβέρνησης ΣΥΡΙΖΑ αλλά και του ίδιου του Πρωθυπουργού, παρότι για 4 χρόνια λειτούργησε ως Κυβερνητικός εκπρόσωπος θα ξαναθυμηθεί ότι «η ενέργεια είναι κοινωνικό αγαθό», «η ΔΕΗ δεν πουλιέται» και αν επιχειρηθεί κάτι τέτοιο «θα παραιτηθεί» μαζί με ολόκληρο το Περιφερειακό Συμβούλιο. 
Ο κ. Κασαπίδης, μέχρι πρότινος Βουλευτής της Νέας Δημοκρατίας, ο οποίος πριν λίγες μέρες φωτογραφίζονταν στην πόλη μας δίπλα στον Κυριάκο Μητσοτάκη, Θα διαφοροποιηθεί, δήθεν, στα μπαλκόνια, από τις σκληρές, αντιλαϊκές, νεοφιλελεύθερες θέσεις του Κόμματός του για ολοκληρωτικό ξεπούλημα του δημόσιου πλούτου, συνέχιση της λιτότητας και της φτώχειας για τους εργαζόμενους και τα λαϊκά στρώματα
Η κ. Ζεμπελιάδου στέλεχος του κάποτε κραταιού ΠΑΣΟΚ, θα κάνει «σκληρή αντιπολίτευση» στις αντιλαϊκές πολιτικές που το ίδιο το Κόμμα της επέβαλε μέσα από το 1ο  μνημόνιο.
Εκτιμούμε ως έντιμη τη στάση του ΚΚΕ που δεν «μεταμφιέστηκε» και όρισε κομματικά του στελέχη σε Δήμους και Περιφέρεια. Όμως διαφωνούμε με αυτή την Κομματοκεντρική λογική. Το Κόμμα αποφασίζει για όλα! Και η κοινωνία; οι αγωνιστές του εργατικού λαϊκού κινήματος; η υπόλοιπη αριστερά; Δεν έχουν λόγο όλοι αυτοί;
Στον αντίποδα όλων αυτών συγκροτήθηκε από τα κάτω, με Γενικές Συνελεύσεις και αμεσοδημοκρατικές διαδικασίες η «ΑΡΙΣΤΕΡΗ ΣΥΜΠΟΡΥΣΗ για την ΑΝΑΤΡΟΠΗ στη ΔΥΤΙΚΗ ΜΑΚΕΔΟΝΙΑ». Μέσα από αυτές τις διαδικασίες, αποφασίστηκε συλλογικά, Το όνομα, η διακήρυξη, το πρόγραμμα και ο Επικεφαλής του Σχήματος. Οι συνελεύσεις αυτές ήταν ανοιχτές σε όλους τους αγωνιστές του εργατικού, λαϊκού και αντιφασιστικού κινήματος της Περιοχής. Ήταν ανοιχτές σε κάθε έντιμο εργάτη, αγρότη, διανοούμενο, νεολαίο που εκφράζει την αγωνία του και θέλει να αγωνιστεί  για την ΑΝΑΤΡΟΠΗ αυτής της Πολιτικής που φτωχοποιεί και καταδυναστεύει τους ανθρώπους του μόχθου. Οι συνελεύσεις μας ήταν ανοιχτές σε όλες τις δυνάμεις της Μαχόμενης, ανατρεπτικής αριστεράς. Σε όλες τις δυνάμεις της επαναστατικής, αντικαπιταλιστικής, αντιιμπεριαλιστικής και αντιδιαχειριστικής Αριστεράς.
Πιάνουμε το νήμα από το Ηρωικό ΟΧΙ του λαού μας. Το ΟΧΙ του 62% των πολιτών στα μνημόνια και στις ντιρεκτίβες της ΕΕ, στις ξένες και ντόπιες Ολιγαρχίες και στις εξαρτήσεις που μας επιβάλλουν. Αυτό το ΟΧΙ που προδόθηκε από την Κυβέρνηση του ΣΥΡΙΖΑ είναι εδώ και ζητάει δικαίωση! 
Η ΑΡ.ΣΥ ΑΝΑΤΡΟΠΗ ήταν και θα είναι δίπλα σε κάθε εργαζόμενο, άνεργο, αγρότη, διανοούμενο και κάθε πολίτη της Δυτικής Μακεδονίας που αγωνίζεται για δίκαιο μέσα από συλλογικές διαδικασίες.
Δηλώνουμε ότι θα παλέψουμε: 
· Μαζί με τους εργαζόμενους στις εργολαβίες και στο δουλεμπόριο που είναι 6 μήνες απλήρωτοι. Για αξιοπρεπείς μισθούς, ανθρώπινες συνθήκες εργασίας, σύγχρονες εργασιακές σχέσεις και Συλλογικές Συμβάσεις Εργασίας. Θα παλέψουμε με αυτούς τους εργαζόμενους ενάντια όμως στους δουλεμπόρους και τους εκμεταλλευτές τους.
· Μαζί με τους χιλιάδες ιδιωτικούς υπαλλήλους που από ανάγκη δουλεύουν ανασφάλιστοι και με μισθούς πείνας
· Μαζί με τους εργαζόμενους του ιδιωτικού και του Δημόσιου τομέα που είδαν μισθούς, δώρα και επιδόματα να γίνονται κέρδη στις τσέπες της ολιγαρχίας. 
· Μαζί με τους μικρομεσαίους αγρότες και κτηνοτρόφους της Περιοχής μας που η ΕΕ με την πολιτική της τους ωθεί να πουλήσουν τα κοπάδια και να εγκαταλείψουν τη γη τους.
· Μαζί με τους αυτοαπασχολούμενους που τα μνημόνια και η πολιτική της ΕΕ τους έκαναν και φτωχούς και άνεργους και καταχρεωμένους
· Μαζί με τους χιλιάδες νέους που κόπιασαν να σπουδάσουν αλλά το σύστημα τους δείχνει το δρόμο της ανεργίας ή της ξενιτιάς.
Καλούμε όλους τους εργαζόμενους, τους ανέργους, τους αυτοαπασχολούμενους, τις γυναίκες, τους νέους, τους ανθρώπους της τέχνης και του πνεύματος να ψηφίσουν και να στηρίξουν στις Περιφερειακές εκλογές το Περιφερειακό Σχήμα «ΑΡΙΣΤΕΡΗ ΣΥΜΠΟΡΕΥΣΗ ΓΙΑ ΤΗΝ ΑΝΑΤΡΟΠΗ ΣΤΗ ΔΥΤΙΚΗ ΜΑΚΕΔΟΝΙΑ» 


